George Floyd: Nog oudpolisiemanne tronk toeTou Thao en J. Alexander Kueng. (Foto: Hennepin County-tronk / AFP) Nog twee voormalige Amerikaanse polisiebeamptes van Minneapolis is Woensdag tronkstraf opgelê vir hul aandeel in George Floyd se dood. J Alexander Kueng (28) is tot drie jaar tronkstraf gevonnis terwyl sy voormalige kollega Tou Thao (36) drie en ŉ half jaar tronkstraf opgelê is vir Floyd se dood. Kueng en Thao is twee van vier polisiebeamptes wat in 2020 betrokke was by Floyd se inhegtenisneming in Minneapolis wat eindelik tot sy dood en oproer regoor die VSA gelei het. Kueng en Thao is in Februarie skuldig bevind aan die skending van Floyd se burgerregte, die toon van “doelbewuste onverskilligheid” jeens sy mediese behoeftes en die versuim om in te gryp om die gebruik van “onredelike geweld” deur ŉ ander polisiebeampte, Derek Chauvin, stop te sit. Tou Thao, J. Alexander Kueng en hul regsverteenwoordigers tydens ‘n vorige hofverskyning. (Foto: Kerem Yucel / AFP) Floyd is dood nadat Chauvin destyds langer as nege minute met sy knie op ŉ geboeide Floyd, wat op die grond gelê het, se nek gedruk het. Floyd se inhegtenisneming het gevolg nadat hy glo ŉ vervalste $20-noot gebruik het om ŉ pakkie sigarette mee te koop. Chauvin dien tans ’n vonnis van 22 en ŉ half jaar tronkstraf uit vir die moord op Floyd. Hierdie vonnis is in Junie opgelê. Chauvin is intussen ook ’n verdere 21 jaar tronkstraf opgelê ná die skuldigbevinding op afsonderlike federale aanklagte van die skending van Floyd se regte. Die vierde polisiebeampte, Thomas Lane, is in Februarie skuldig bevind aan die skending van Floyd se burgerregte en is tot twee en ŉ half jaar tronkstraf gevonnis. “Al vier beamptes wat betrokke was by die tragiese dood van George Floyd is nou in die federale hof skuldig bevind, tronkstraf opgelê en aanspreeklik gehou vir hul misdade,” het Kristen Clarke, assistent-prokureur-generaal, Woensdag in ŉ verklaring gesê. Kueng en Thao sal egter in Oktober ook teregstaan op aanklag van manslag vir hul aandeel in Floyd se dood. Kueng en Lane het destyds gehelp om Floyd in bedwang te hou terwyl Thao omstanders weggehou het wat by die beamptes gepleit het om van Floyd af te klim terwyl hy met sy gesig na onder op die grond gelê het en gekla het dat hy nie kan asemhaal nie. Lees al Maroela Media se vorige berigte oor Floyd se dood en die oproer wat gevolg het hier.